Sparekassen Hobro kan præsentere et pænt regnskab for første halvår af 2011. Halvårets resultat før skat er på 8,5 millioner kroner. Det er dog væsentligt lavere end i første halvår af 2010, hvor banken havde et overskud på 14,7 millioner kroner. Resultatet bærer præg af, at sparekassen har haft vigende ind- og udlån, ligesom gebyrindtægter fra aktiviteter som konvertering af realkreditlån er gået lidt tilbage. - Det er stadig op ad bakke at drive pengeinstitut i Danmark. Men sparekassen er fortsat sund og solid, vi kan præsentere et overskud, og både vores egenkapital og solvens er forøget i løbet af de seneste 12 måneder. Så vi er ikke så utilfredse endda, siger Per Sønderup, administrerende direktør i Sparekassen Hobro. Sparekassens halvårsrapport for 2011 blev godkendt af sparekassens repræsentantskab på et møde tirsdag.

Referat:
Sparekassen Hobro kom ud af første halvår af 2011 med et pænt overskud på 8,5 millioner kroner før skat.